## Pravilnik o tehničkim zahtjevima za pirotehnička sredstva za zabavu i o njihovom ispitivanju i nadzoru

### NN 2/1996 (10.1.1996.), Pravilnik o tehničkim zahtjevima za pirotehnička sredstva za zabavu i o njihovom ispitivanju i nadzoru

# **MINISTARSTVO UNUTARNJIH** **POSLOVA**

Na temalju članka 30. stavka 2. Zakona o eksplozivnim tvarima
za gospodarsku uporabu ("Narodne novine", br. 12/94) ministar
unutarnjih poslova, uz suglasnost ravnatelja Državnog zavoda za normizaciju
i mjeriteljstvo, donosi

## **PRAVILNIK**

### **O TEHNIČKIM ZAHTJEVIMA ZA PIROTEHNIČKA SREDSTVA ZA ZABAVU I O NJIHOVOM ISPITIVANJU I NADZORU**

I. OPĆE ODREDBE

Članak 1.

1) Ovim Pravilnikom propisuju se tehnički zahtjevi za pirotehnička
sredstva za zabavu (u idućem tekstu: pirotehnička sredstva)
glede kemijskog sastava, vrste materijala, jačine zvuka, dometa
raketa, vremena aktiviranja, učinkovitosti i drugih značajki,
te obavljanje nadzora i ispitivanja pirotehničkih sredstava.

Članak 2.

1) Pojmovi u ovom Pravilniku imaju sljedeće značenje:

- *promet pirotehničkih sredstava* razumijeva nabavu radi
prodaje kao i nabavu iz inozemstva radi prodaje, te smještaj i skladištenje
pirotehničkih sredstava u skladištima dobavljača ili proizvođača
i/ili priručnim skladištima prometnih poduzeća te trgovinama;

- *jedinično pirotehničko sredstvo* je pirotehničko
sredstvo za zabavu koje je zadovoljilo ispitivanja određena ovim Pravilnikom
i na propisan je način obilježeno, a svojim djelovanjem stvara određeni
zvučni i/ili svjetlosni učinak;

- *jedinično pakiranje* je više pojedinih pirotehničkih
sredstava zapakiranih u originalnu ambalažu namijenjenu za mloprodaju na
kojoj je natpis na hrvatskom jeziku s podacima iz članka 15. ovoga
Pravilnika;

- *priručno skladište* je prostorija gdje se mogu smjestiti
pirotehnička sredstva i druge eksplozivne tvari uz uvjet da ukupna
količina eksplozivne smjese ne prelazi 20 kg, odnosno da ukupna
težina svih pirotehničkih sredstava ne prelazi 60 kg;

- *maloprodaja pirotehničkih sredstava* je prodaja jediničnog
pirotehničkog sredstva ili jediničnog pakiranja kupcu u trgovinama,
štandovima, pokretnim radnjama i drugim prodavaonicama koje prema Zakonu
o eksplozivnim tvarima za gospodarsku uporabu mogu prodavati pirotehnička
sredstva;

- *vrijeme kašnjenja prilikom aktiviranja pirotehničkog sredstva*
je vrijeme koje protekne od trenutka pa-ljenja inicijalne smjese, odnosno
pripalnog fitilja do trenutka eksplozije ili polijetanja u zrak pirotehničkog
proizvoda;

- pirotehnička smjesa je smjesa takvog kemijskog sastava, da
gorenjem stvara određeni efekt (pucajući, svjetlosni, goreći,
inicirajući, dimni ili dr.), a može biti pirotehnička smjesa
za stvaranje učinka, inicijalna pirotehnička smjesa ili pirotehnička
smjesa za pogon pirotehničkog sredstva;

- *inicijalna smjesa* je eksplozivna smjesa koja izgaranjem izaziva
paljenje eksplozivne smjese koja aktivira pirotehničko sredstvo.

II. TEHNIČKI ZAHTJEVI ZA

PIROTEHNIČKA SREDSTVA

*a) Opći zahtjevi*

Članak 3.

1) Pirotehnička sredstva moraju ispunjavati sljedeće opće
zahtjeve:

1. Pirotehničko sredstvo mora biti tako napravljeno da je pri
namjenskoj (prema uputama) uporabi sigurno;

2. Pirotehničko sredstvo mora biti otporno ili zaštićeno
originalnom ambalažom proizvođača tako da je pri normalnom rukovanju,
odnosno prijevozu zajamčena sigurnost;

3. Vrsta paljenja pirotehničkog sredstva mora biti jasno prepoznatljiva
ili vidljiva iz etikete, a mjesto paljenja mora biti jasno vidljivo;

4. Pirotehničko sredstvo mora biti osigurano od neželjenog zapaljenja
sigurnosnom kapom ili sličnom napravom, odnosno odgovarajućim
načinom i oblikom pakiranja ili odgovarajućom konstrukcijom
proizvoda. Ovaj zahtjev smatra se ispunjenim, ako se pirotehnička
sredstva prodaju u jediničnom pakovanju;

5. Pirotehničko sredstvo pri namjenskoj uporabi ne smije prouzročiti
nikakva opasna raspucavanja;

6. Pirotehničko sredstvo koje leti u zrak mora biti tako konstruirano
da se podigne u zrak na visinu koja jamči sigurnost ljudima na zemlji,
ali ne više od 100 metara;

7. Pirotehničko sredstvo mora biti konstruirano tako da u slučaju
nezgode ne zagadi okoliš.

Članak 4.

1) Pirotehničke smjese koje sadrže pirotehnička sredstva
moraju ispunjavati sljedeće opće zahtjeve:

1. Smjese koje su ugrađene u pirotehnička sredstva ne smiju
biti samozapaljive;

2. Tijekom skladištenja pirotehničkog sredstva od četiri
tjedna, pri temperaturi od 500C ne smiju se toliko promijeniti svojstva
smjese, da bi se radi toga povećala opasnost uprabe pirotehničkog
proizvoda zbog promjene smjese ili utjecaja na samo pirotehničko
sredstvo;

3. Ako pirotehničko sredstvo sadrži različite pirotehničke
smjese, njihovi sastojci ne smiju, nakon skladištenja od četiri
tjedna pri temperaturi od 500C reagirati tako da bi došlo do samozapaljenja
ili povećanja neke druge opasnosti;

4. Smejsa ne smije biti izrađena od takvih sastojaka da bi kemijski
bila nestabilna ili suviše osjetljiva;

5. U pirotehničkim smjesama ne smiju biti amonijeve soli i amini
zajedno s kloratima te metali, antimonijevi sulfidi ili kalijev heksacijanoferat
(II) zajedno s kloratima. Ako neko pirotehničko sredstvo sadrži
više dopuštenih punjenja, onda se oni moraju tako poredati da ne mogu nastati
smjese prethodno imenovanih vrsta;

6. U punjenjima koja sadrže klorate, udio klorata ne smije premašivati
70%. U svjetlećim punjenjima na bazi barijevog klorata, u pištavim
spojevima i u smjesama za čepove-praskavce, kapislima i vrpcama
za paljenje (amorces) smije se sadržaj klorata povisiti do 80% težine smjese;

7. Pored navednog, pirotehnička smjesa ne smije biti mehanički
ili kemijski onečišćena, ne smije pokazivati kisele reakcije,
ne smije sadržavati sumpor sa slobodnom kiselinom ili s više od 0,1% nesagorivih
sastojaka, sumporni cvijet, bijeli (žuti) fosfor i kalijev klorat s više
od 0,15% sadržaja bromata.

*b) Posebni zahtjevi*

Članak 5.

1) Osim općih zahtjeva, pirotehnički proizvodi razreda
I. moraju ispunjavati i sljedeće posebne zahtjeve:

1. Zajednička masa pirotehničke smjese (paljenje i punjenje
za proizvodnju učinka) u pojedinom pirotehničkom sredstvu
ne smije prelaziti tri grama. Kod amorcesa, praskavo punjenje ne smije
sadržavati olovne spojeve. Pirotehnička sredstva ne smiju imati
vlastiti pogon koji se mora paliti otvorenim plamenom:

2. U pojedinom proizvodu, osim amorces za dječje pištolje i naboje
koji eksplodiraju pod nogama (nagazna praskalica), pucajuća smjesa
smije sadržavati najviše 0,5 grama nitroceluloze u obliku kolodijeve vune
(vate) sa sadržajem dušika od najviše 12,6% ili najviše 2,5 miligrama srebrnog
fulminata;

3. Pucajuće smjese amorcesa za dječje pištolje i nagazna
praskalica mogu sadržavati spojeve s kloratnim ili perkloratnim udjelom,
a količina pucajuće smjese ne smiej biti veća od 7,5
miligrama po amorcesu ili nagaznoj praskalici. Srebrni fulminat i slične
tvari nisu dopuštene u ovim pirotehničkim sredstvima;

4. Aktiviranje pirotehničkog sredstva koje palimo ili stružemo
prije paljenja, a koje imaju pucajući ili gibajući učinak,
smije nastupiti nakon tri sekunde, a manje od 6 sekundi od trenutka zapaljenja
inicijalne smjese odnosno fitilja;

5. Kod plastičnih amorcesa mora pucajuća smjesa u kapicama
biti podložena i pokrivena pogodnim materijalom;

6. Pirotehnička sredstva s pištavim spojem, Party Knallera i
rakete nisu dopuštene u ovom razredu;

7. Kod pirotehničkih sredstava pucajućim učinkom
jakost zvuka ne smije prelaziti 115 dB mjereno na udaljenosti 8 metara
od mjesta eksplozije na visini jedan metar od poda, dok se ispitivani uzorak
nalazi na podu.

Članak 6.

1) Osim općih zahtjeva, pirotehnička sredstva razreda II.
moraju ispunjavati sljedeće zahtjeve:

1. Zajednička količina svih eksplozivnih smjesa u pirotehničkom
sredstvu, osim kod raketa i Party Knallera ne smije prelaziti 50 grama,
kod zgusnutog bengalskog praška ne više od 2500 grama;

2. Kod raketa ukupna količina eksplozivne smjese može biti najviše
20 grama, a od toga najviše 10 g smjese može biti za stvaranje učinaka;

3. U jednom pirotehničkom sredstvu, osim Party Knaller, pirotehnička
smjesa za pucajuće efekte može sadržavati crni barut u masi do 10
grama, a Party Knaller može imati perkloratne pirotehničke smjese
za pucajuće efekte samo u količini do 10 miligrama;

4. Ako je obloga petardi i sličnih pucajućih tijela izrađena
od lijepljenog papira stijenke smiju biti debele najviše 3,5 mm, a ako
je od drugog materijala, učinci ne smiju biti opasniji nego kod
lijepljenog papira navedene debljine;

5. Aktiviranje pirotehničkog sredstva može nastupiti tek nakon
tri sekunde, a ne više od 6 sekundi od trenutka zapaljenja inicijalne smjese
odnosno fitilja, osim kod proizvoda kod kojih vremenski pomak nije potreban;

6. Rakete, vatrometne bombe i drugi pirotehnički predmeti koji
lete u zrak moraju letjeti tako visoko da njihovi ostaci ne padaju zapaljeni
na zemlju;

7. Pirotehnička sredstva s pucajućim učinkom, pri
propisanoj uporabi ne smiju stvarati opasne krhotine, uz uvjet da mjereno
od mjesta rasapa, rasprsnute krhotine ne smiju letjeti više od 8 m od mjesta
eksplozije:

8. Kod pucajućih pirotehničkih sredstava ne smiju nastajati
goreće ili tinjajuće rasprsne krhotine, dok jakost zvuka ne
smije prelaziti 115 dB mjereno na udaljenosti 8 metara od mjesta eksplozije
na visini jedan metar od zemlje, dok se ispitivani uzrok nalazi na podu
odnosno u zraku;

9. Pirotehničko sredstvo "zmijica" ne smije se dignuti
u zrak više od jednog metra, a "dvobojci" moraju biti tako napravljeni
da mogu letjeti samo usmjereno.

Članak 7.

1) Osim općih zahtjeva, pirotehnička sredstva razreda III.
moraju ispunjavati sljedeće zahtjeve;

1. Količina pirotehničke smjese jednog pirotehničkog
sredstva, koja nije sastavljena od više pojedinačnih dijelova, izuzevši
rakete, ne smije iznositi više od 250 grama, a kod raketa ne smije ukupna
količina pirotehničke smjese iznositi više od 75 grama. Pojedinačni
dijelovi sastavni su dijelovi koji su sami za sebe pirotehničko
sredstvo sposobno za namijenjeno djelovanje;

2. Kada se više pojedinačnih dijelova složi u pirotehničko
sredstvo razreda III., tada ukupna količine pirotehničke
smjese složenog pirotehničkog sredstva ne smije, osim vodopada,
iznositi više od 800 grama. Kod vodopada smije količina pirotehničke
smjese iznositi do 1200 grama;

3. U složenom pirotehničkom sredstvu, s iznimkom svjetleće
slike, ne smije biti spojeno više od 12 pojedinačnih dijelova;

4. U jednom pirotehničkom sredstvu ne smije u praskavoj pirotehničkoj
smjesi biti sadržano više od 100 grama crnog baruta ili 50 grama neke druge
nitratne smjese;

5. U pojedinačnom dijelu jednog od više pojedinačnih dijelova
složenog pirotehničkog sredstva ne smije u pucajućoj smjesi
biti sadržano više od 15 grama baruta ili 6 grama nitratnog pucajućeg
punjenja;

6. U raketi ne smije u pucajućoj smjesi biti sadržano više od
40 grama baruta ili 20 grama nitratne pucajuće smjese;

7. Bljeskajuće pucajuće bombe smiju, osim pogonske pirotehničke
smjese sadržavati najviše 50 grama smjese nitrat-sumpor-aluminij;

8. Kada neko pirotehničko sredstvo sadrži različite pucajuće
smjese, onda ukupna količina ovih smjesa ne smije biti veća
od 50 grama;

9. Pirotehnička sredstva s pucajućim učinkom, osim
raketa, pri propisanoj uporabi ne smiju stvarati opasne krhotine, uz uvjet
da, mjereno od mjesta rasapa, rasprsnute krhotine ne smiju letjeti više
od 8 m od mjesta eksplozije;

10. Aktiviranje pirotehničkog sredstva može nastupiti tek nakon
tri sekunde, a ne više od 6 sekundi od trenutka zapaljenja inicijalne smjese
odnosno fitilja, osim kod proizvoda kod kojih vremenski pomak nije potreban;

11. Rakete, vatrometne bombe i druga pirotehnička sredstva ovog
razreda koja lete u zrak moraju letjeti tako visoko da njihovi ostaci ne
padaju zapaljeni na zemlju;

12. Za ustroj dvobojaca mora biti ispunjen uvjet da mogu letjeti samo
usmjereno.

*c) Zahtjevi za pirotehnička sredstva za tehničku namjenu*

Članak 8.

1) Pirotehnička sredstva za tehničke svrhe (razred T)
moraju ispunjavati sljedeće opće zahtjeve:

1. Za pirotehnička sredstva ovog razreda vrijede odredbe članka
4. stavka 1. točke 1. i 2., dok točka 5. vrijedi pod uvjetom
da dopuštena primjena amonijevih soli i amina zajedno s kloratima u smjesama
za dobivanje dima prilikom slaganja bude postojana;

2. U praskavim punjenjima dopušteni su crni barut, druge nitratne mješavine,
nitroceluloza sa sadržajem dušika od maksimalno 12,6% i perkloratne mješavine.

Članak 9.

1) Pirotehnička sredstva za tehničku namjenu razvrstavaju
se u podrazred T1, ako zadovoljavaju sljedeće zahtjeve:

1. Pirotehnička sredstva namijenjena za proizvodnju dima ili
magle ne smiju:

a) sadržavati više od jednog kg punjenja;

b) sadržavati punjenja za dim i maglu čije vrijeme gorenja u
stanju pripravnom za uporabu iznosi manje od 60 sekundi za 0,1 kg;

c) prilikom nenamjerne eksplozije rasprskavati se na teške komade ili
komade oštrih rubova koji mogu ozlijediti čovjeka.

2. Pirotehnička svjetla i baklje koje služe za osvjetljavanje
kao signalna sredstva ne smiju:

a) sadržavati više od 0,5 kg eksplozivnog punjenja;

b) sadržavati svjetleća punjenja čije vrijeme izgaranja
u stanju pripravnom za uporabu iznosi manje od 60 sekundi za 0,1 kg;

c) prilikom nenamjerne eksplozije rasprskavati se na teške komade ili
komade oštrih rubova koji mogu ozlijediti čovjeka.

3. Pirotehnička sredstva za proizvodnju zvučnih efekata
ne smiju kao praskavo punjenje sadržavati više od 10 grama crnog baruta
ili 0,8 grama praskavog punjenja kalijevog perklorat-aluminija.

4. Pirotehnička sredstva namijenjena za borbu protiv štetnika
i zaštitu bilja ne smiju:

a) sadržavati praskavo punjenje i ne više od jednog kg aktivne supstance;

b) sadržavati aktivne supstance čije vrijeme izgaranja u stanju
pripravnom za uporabu iznosi manje od 60 sekundi za 0,1 kg;

c) se prilikom nenamjerne eksplozije rasprskavati se na teške komade
ili komade oštrih rubova koji mogu ozlijediti čovjeka.

5. Raketa ne smiju sadržavati više od 20 grama pogonskog punjenja.

6. Pirotehnička sredstva s toplinskim učinkom ili predmeti
koji služe za paljenje ne smiju sadržavati više od 10 grama te se ne smiju
moći putem udarca ili požara dovesti do eksplozije.

7. Za pirotehnička sredstva "čepovi-praskavci"
vrijede sljedeći zahtjevi:

a) ova tijela smiju se sastojati samo od prirodnog pluta ili od mase
slične prirodnom plutu koju je odobrilo Ministarstvo unutarnjih
poslova;

b) ova tijela moraju biti visoka 15 mm±1 mm, na dnu moraju moraju imati
promjer 16 mm, na gornjoj površini promjer od 14 mm kao i centrično
smješteno cilindrično udubljenje od 7,5 mm±1 mm te od 7 mm promjera
za prihvat kartonske čašice;

c) kartonska čašica koja je namijenjena za prihvat praskavog
punjenja mora tako biti uložena u šupljinu tijela da ne može ispasti ni
olabaviti;

d) praskavo punjenje smije se sastojati samo od kalijevog klorata, fosfora,
krede i vezivnog sredstva. Ono mora reagirati neutralno i biti tako naneseno
da se ne kruni. Njegov slog mora prilikom ispa-

ljivanja osigurati razlaganje tijela;

e) čep-praskavac mora sadržavati najmanje 0,04 grama a najviše
0,06 grama praskavog punjenja;

f) šuplji prostor, u kom se nalazi praskavo pu-njenje, mora biti prekriven
pokrovnim listićima od otpornog papira.

Članak 10.

1) Pirotehnička sredstva koja se koriste za vatromete na pozornicama
razvrstavaju se u podrazred T1 ako pored uvjeta iz članka 9. stavka
1. točke 1. do 6. ovoga članka zadovolje i sljedeće
uvjete:

1. Pirotehnička sredstva namijenjena za proizvodnju dima ili
magle ne smiju:

a) razvijati visokootrovne ili jako nagrizajuće tvari;

b) prilikom izgaranja prouzročiti dodatne opasnosti putem žara,
temperature, iskre ili vatre;

c) sadržavati tvari koje stvaraju čađu:

d) se spaljivati na mekoj i labavoj podlozi.

2. Pirotehnička svjetleća sredstva ne smiju:

a) razvijati visokootrovne ili jako nagrizajuće tvari;

b) prilikom izgaranja prouzročiti dodatne opasnosti putem žara,
temperature, iskre ili vatre;

c) sadržavati tvari koje stvaraju čađu;

d) tvoriti opasne iskre ili kapave mrlje kad se drže u ruci;

e) držati se u ruci, ako nije osigurano bezopasno rukovanje pomoću
ručke.

3. Pirotehnička sredstva koja rasipaju iskre ne smiju;

a) stvarati opasne krhotine prilikom nenamjerne eksplozije;

b) imati doseg iskre dalji od 5 metara i trajanje gorenja iskre dulje
od 20 sekundi;

c) sadržavati pirotehničko punjenje veće od 50 grama;

d) sadržavati eksplozivne smjese od barijevog nitrata, sumpora i aluminija;

e) razvijati produkte izgaranja ili iskre koji bi izvan okruženja dosega
iskrenja mogle zapaliti lakozapaljive materijale (zapaljive tekućine
i plinove).

4. Pirotehnička sredstva iz nitroceluloze (maksimalno 12,6%),
posebice prerađena u vunu (vatu), papir i vrpce

a) ne smiju prilikom čuvanja sadržavati manje od 25% vlage;

b) smiju biti pakirana do 50 grama (odnosi se na suhe tvari) u originalnom
pakovanju.

5. Pirotehnička sredstva sa zvučnim djelovanjem:

a) moraju kod pirotehničkih sredstava koja se pale posjedovati
odgođeno paljenje koje može maksimalno odstupati jednu sekundu od srednje
vrijednosti;

b) ne smiju prilikom propisane uporabe stvarati opasne krhotine te se
krhotine ne smiju raspršiti dalje od 8 metara mjereno od mjesta eksplozije;

c) prilikom eksplozije ne smiju se stvarati zapaljive ili tinjajuće
krhotine;

d) jačina zvuka prilikom eksplozije ne smije prelaziti 115 dB
na udaljenosti od 8 metara mjerena na visini jedan metar od podloge na
kojoj je eksplodiralo pirotehničko sredstvo.

6. Pirotehnička sredstva za stvaranje bljeska:

a) ne smiju posjedovati omotač koji prilikom propisane uporabe
stvara opasne krhotine;

b) moraju se paliti samo električno;

c) svojim iskrama ili padajućim krhotinama ne smiju prouzročiti
opasnost od požara;

d) ne smiju sadržavati više od 15 grama eksplozivnog punjenja.

2) Druge vrste pirotehničkih sredstava koja se koriste za vatromete
na pozornicama, a nisu obuhvaćena ovim člankom, da bi se razvrstali
u podrazred T1 u svom djelovanju ne smiju biti opasnija od pirotehničkih
sredstava iz stavka 1. ovoga članka.

Članak 11.

1) Signalna pirotehnička sredstva razreda T s pogon na eksplozivno
punjenje razvrstavaju se u potklasu T2.

2) Pirotehničko punjenje koje je namijenjeno za primjenu u uređajima
za jednokratno ispaljivanje razvrsta se u podrazred T2.

3) Pirotehnička sredstva koja se koriste za vatromete na pozornicama,
a koja su opasnija od sredstava razvrstanih u podrazred T1 moraju se razvrstati
u podrazred T2.

*d) Zahtjevi za pirotehničke predmete koji služe za paljenje
pirotehničkog sredstva*

Članak 12.

1) Pirotehnički predmeti koji služe za paljenje pirotehničkih
sredstava moraju ispunjavati sljedeće zahtjeve:

1. Upaljači za pirotehnička sredstva:

a) moraju biti tako napravljeni da su prilikom propisane uporabe sigurni
za rukovanje;

b) moraju biti otporni ili originalnim rukovanjem proizvođača
tako zaštićeni da se postupcima koji su uobičajeni prilikom
rukovanja ili prometa ne smanji sigurnost rukovanja;

c) četverotjednim uskladištenjem pri temperaturi od 500C na eksplozivnom
punjenju i samom upaljaču ne smiju nastati takve promjene koje ukazuju
na povećanu opasnost, a kod električnih upaljača ne
smije doći do promjena mehaničkih i električnih svojstava;

d) ako sadrže različita eksplozivna punjenja, sastavni dijelovi
tih punjenja ne smiju stupiti u međusobnu reakciju koja vodi samozapaljenju
ili izaziva povišenje opasnosti.

2. Fitilji za pirotehnička sredstva (fitilji za vatromet):

a) vrijeme gorenja fitilja za vatromete u stanju prilikom isporuke i
nakon dvotjednog ili četverotjednog uskladištenja na sobnoj temperaturi
ne smije bitno odstupati od srednje vrijednosti (+5%);

b) prosječno vrijeme gorenja fitilja za vatromete ne smije nakon
četverotjednog uskladištenja na temperaturi od 500C bitno odstupati
od prosječnih vremena gorenja koji se dobije prilikom ispitivanja
pod a) ove točke;

c) prosječno vrijeme gorenja vodootpornih fitilja ne smije nakon
24-satnog stajanja pod vodom bitno odstupati od prosječnih vremena
gorenja koji se dobije prilikom ispitivanja pod a) ove točke.

3. Štapin za pirotehnička sredstva

a) mora biti otporan na uobičajeno mehaničko rukovanje;

b) mora biti pouzdano upaljiv;

c) vrijeme gorenja štapina mora odgovarati zahtjevima a) i b) iz točke
2. ovog članka.

4. Gorive svijeće za pirotehničke svrhe:

a) moraju biti pouzdano upaljive, jednakomjerno sagorijevati i pouzdano
pripaljivati fitilje za vatromet;

b) prilikom propisane uporabe ne smiju stvarati opasne krhotine te moraju
udovoljavati zahtjevu b) točke 1. ovog članka.

5. Udarni upaljači i upaljači na terenje za pirotehničke
svrhe;

a) prilikom paljenja mora se lančić za paljenje besprijekorno
upaliti a čahura za paljenje mora s lančićem za paljenje
biti dovoljno čvrsto povezana;

b) vrijeme sagorijevanja lančića za paljenje istih udarnih
upaljača ili upaljača ne trenje ne smiju međusobno bitno
odstupati (±5%);

c) lančić za paljenje mora propisano sagorijevati i biti
sposoban za paljenje pirotehničke smjese;

d) sredstva za paljenje ugrađena u udarne upaljače ili upaljače
na trenje moraju odgovarati zahtjevima koji vrijede za ta pirotehnička
sredstva;

e) moraju zadovoljiti zahtjev b) iz točke 4. ovoga članka.

*e) Zahtjevi za eksplozivnu smjesu namijenjenu za*

*tehničke i druge svrhe*

Članak 13.

1) Eksplozivne smjese namijenjene za tehničke, znanstvene, analitičke,
medicinske i druge svrhe kao i tvari koje se koriste kao pomoćne
tvari pri proizvodnji kemijskih proizvoda moraju zadovoljiti slijedeće
zahtjeve:

1. Mješavine moraju biti homogene, dok se tekući sastojci smiju
koristiti samo ako ravnomjerno ovlažuju čvrsto tijelo;

2. Ove tvari ne smiju biti sklone samozapaljenju. Za vrijeme sedmodnevnog
uskladištenja pri temperaturi od 500C pod uvjetima gomilanja topline, čiji
stupanj utjecaja na tvar odgovara utjecaju koji se vrši prilikom rukovanja
ili prijevoza, u us-kladišenom probnom uzorku ne smije doći do samozagrijavanja
većeg od 30C. Ukoliko se tvari podvrgavaju oštrijim uvjetima, onda
se pokusni uvjeti u svezi s temperaturom uskladištenja ili vremenom uskladištenja
moraju odgovarajuće odabrati;

3. Ako eksplozivna tvar ne zadovoljava zahtjeve iz točke 2. ovog
članka, onda se prilikom rukovanja i prijevoza mora osigurati održanje
temperature pri kojoj nije moguće doći do samozapaljenja.

Članak 14.

1) Pogonska goriva za pirotehnička sredstva koja lete u zrak
(rakete) moraju pored dopuštenog odstupanja unutar granica tehničke
čistoće sastojaka zadovoljavati sljedeće zahtjeve:

1. Svi čvrsti sastojci pogonskog goriva moraju biti fino i jednakomjerno
pomiješani, kako međusobno, tako i s tekućim ili želatinoznim
sastojcima;

2. Mora biti neosjetljivo na mehaničke i termičke uvjete
kojima su uobičajeno izloženi prilikom rukovanja ili prijevoza,
a pri propisanoj uporabi ne smiju eksplodirati ili detonirati:

3. Pogonsko gorivo koje se nalazi u prešanom ili lijevanom obliku ne
smije sadržavati napukline ili mjehuriće plina;

4. Različite eksplozivne tvari u nekom pirotehničkom sredstvu
ne smiju moći stupiti u međusobnu reakciju koja dovodi do samozapaljenja;

5. Pogonsko gorivo za pirotehnička sredstva čak i pri
nepovoljnim uvjetima skladištenja ne smije pokazati štetne promjene.

*f) Označavanje pirotehničkih sredstava*

Članak 15

1) Pirotehničko sredstvo koje se želi staviti u maloprodaju,
prije stavljanja u maloprodaju mora biti opskrbljeno natpisom na hrvatskom
jeziku koji sadrži:

- naziv dotičnog pirotehničkog sredstva;

- naziv (ime) i adresu proizvođača ili uvoznika;

- razred u koji je razvrstano pirotehničko sredstvo;

- broj rješenja kojim je odobreno stavljanje u promet pirotehničkog
sredstva;

- uputu za sigurnu uporabu.

2) Umjesto naziva (imena) firme proizvođača ili uvoznika
može biti nanesen njegov znak ili oznaka.

3) Predmeti razreda IV. i T i njihovo pakovanje s izuzetkom čepova
praskavaca, moraju osim podataka iz stavka 1. ovoga članka imati
napisanu godinu proizvodnje.

Članak 16.

1) Kada se svi zahtjevi iz članka 15. ne mogu nanijeti na pojedino
pirotehničko sredstvo, dovoljno je nanošenje na najmanje jedinično
pakiranje, a ako najmanje jedinično pakiranje sadrži različita
pirotehnička sredstva, mora biti raspoznatljivo koja oznaka vrijedi
za koje sredstvo.

2) Označavanje najmanjeg jediničnog pakiranja može otpasti,
ako je pakiranje obavljeno jednostrano ili višestrano prozirnim materijalom
tako da su oznake na pojedinom pirotehničkom sredstvu jasno raspoznatljive.

Članak 17.

1) Osim oznaka propisanih člankom 15. ovoga Pravilnika, na pirotehničkim
sredstvima potrebno je nanijeti još sljedeće upute:

- pirotehnička sredstva razreda II.: "Zabranjena prodaja
osobama mlađim od 18 godina";

- pirotehnička sredstva razreda III.: "Prodaja samo uz predočenje
dozvole za nabavu nadležne policijske uprave";

- pirotehnička sredstva razreda IV.: "Prodaja samo uz predočenje
dozvole za nabavu nadležne policijske uprave".

*g) Pakiranje pirotehničkih sredstva*

Članak 18.

1) Proizvođač ili uvoznik pirotehničkog sredstva može
ga staviti u promet samo ako je ono pakirano na način propisan ovim
Pravilnikom.

2) Pakiranje pirotehničkih sredstava mora u pogledu otpornosti
i nepropusnosti udovoljiti sljedećim zahtjevima:

a) Pakiranje mora biti tako zatvoreno i takve kvalitete da se sadržaj
ne može ugroziti prilikom uobičajenog korištenja te da ništa od
sadržaja ne može dospjeti izvan pakiranja. To ne vrijedi ako svojstva pirotehničkog
sredstva zahtijevaju druge mjere sigurnosti;

b) Materijal kojim se pakira i sredstvo za zatvaranje pakovanja ne smiju
biti u dodiru sa sadržajem (pirotehničkim sredstvom) te ne smije
doći s njim ni u kakvu vezu koja bi mogla proizvesti eksploziju,
paljenja ili neki drugi proces koji je opasan za život, zdravlje i materijalna
dobra;

c) Pakovanje i sredstva kojim se zatvara moraju u svim svojim dijelovima
biti tako čvrsti i otporni da se ne mogu slučajno olabaviti
ili otvoriti te moraju pouzdano podnosti svako korištenje kojima su obično
izloženi pri rukovanju;

3) Pakovanje i sredstva kojima se zatvara u koje se spremaju zapaljiva
tvari, pirotehnička smjesa, barut za propulzivno punjenje i pogonsko
gorivo za rakete moraju biti tako napravljeni da ne uzrokuju bilo kakvo
povišenje opasnosti koje je moguće izbjeći na temelju razvoja
tehnike.

4) Za eksplozivne tvari iz stavka 3. ovoga članka prilikom pakiranja
potrebno je odabrati takvu količinu eksplozivnih sredstava u jednoj
jedinici pakovanja da pri temperaturama kojima se ova sredstva uobičajeno
izlažu prilikom prijevoza i kod uskladištenja ne nastane samozapaljenje.
Ako se ovaj zahtjev ne može ispuniti onda se samozagrijavanje mora spriječiti
trajnim hlađenjem.

5) Pirotehnička sredstva koja se izlažu na razgledavanje u jednostrano
ili višestrano prozirnom pakovanju, moraju tim pakovanjem biti tako zaštićena
da se pri uobičajenim termičkim ili mehaničkim izlaganjima
ne mogu upaliti, a četverotjedno uskladištenje pri temperaturi od
500C ne smije prouzročiti nikakva oštećenja pakovanja.

Članak 19.

1) Pakiranje čepova-praskavaca mora se obaviti tako da zadovolji
sljedeće posebne zahtjeve:

a) Pojedina kutija pakovanja smije sadržavati samo 50 komada čepova-praskavaca
koji moraju biti prilijepljeni na dno kutije;

b) Kutija za pakiranje mora biti proizvedena od tvrde otporne ljepenke,
dok bočne stranice kutije moraju biti tako visoke da njihovi rubovi
nadvisuju najmanje za 5 mm gornju površinu zalijepljenih čepova-praskavaca.

c) Donji dio kutije mora biti tako odabran da se čepovi-praskavci
međusobno ne pritišću, a poklopac kutije mora čvrsto zatvarati
i pokrivati najmanje

15 m od gornjeg ruba kutije.

d) Prostor između čepova-praskavaca i iznad njih mora do
ruba kutije biti ispunjen drvenim strugotinama koje ne smiju sadržavati
sastojke koji bi mogli oštetiti pokrivni listić čepa, a strugotine
moraju biti pokrivene mekanim materijalom;

e) Poklopac i ispunjena kutija moraju se međusobno čvrsto
povezati samoljepivom vrpcom;

f) Gotove kutije moraju se prilikom slanja povezati u pakete tako da
jedan paket ne smije sadržavati više od 10 kutija, a paketi se moraju isporučiti
u kontejnerima tako da su osigurani od pomicanja.

Članak 20.

1) Pakovanje pirotehničkih sredstava mora biti označeno
sukladno Europskom sporazumu o cestovnom prijevozu roba u međunarodnom
prometu ("ADR") i odredbama ovog Pravilnika.

2) Pored oznaka iz stavka 1. ovog članka na pakovanju pirotehničkih
sredstava mora se nalaziti:

- naziv dotičnog pirotehničkog sredstva;

- naziv (ime) i adresa proizvođača ili uvoznika;

- razred u koji je razvrstano pirotehničko sredstvo;

- broj rješenja kojim je odobreno stavljanje u promet pirotehničkog
sredstva;

- oznaka opasnosti i opis opasnosti.

III. ISPITIVANJE PIROTEHNIČKIH

SREDSTAVA

*a) Opći uvjeti*

Članak 21.

1) Proizvođač odnosno uvoznik mora, prije stavljanja u promet,
ispitati ispunjava li pirotehničko sredstvo uvjete propisane ovim
Pravilnikom.

2) Ispitivanje pirotehničkih sredstava iz stavka 1. ovoga članka
na zahtjev proizvođača ili uvoznika obavlja stručna ustanova
ovlaštena od Ministarstva unutarnjih poslova (u tekstu koji slijedi: ovlaštena
ustanova).

3) Troškove ispitivanja pirotehničkog sredstva snosi proizvođač
ili uvoznik.

Članak 22.

1) Za svako ispitivanje pirotehničkog sredstva ovlaštena ustanova,
metodom izuzimanja uzoraka koju je usvojila komisija iz članka 16.
Pravilnika o uvjetima koje moraju ispunjavati ustanove za ispitivanje eksplozivnih
tvari, izuzima iz proizvedene serije ili uvezene količine onoliko
uzoraka pirotehničkih sredstava koliko je potrebno da bi se obavilo
ispitivanje određenog tipa pirotehničkog sredstva prema ovom
Pravilniku.

2) O izuzimanju uzoraka pirotehničkih sredstava vodi se zapisnik
u kojem se navodi tko je, kada i gdje izuzeo uzorke, koji tipovi pirotehničkog
proizvoda te iz koje proizvedene serije ili uvezene količine su
izuzeti uzorci i koja količina je uzeta.

3) Prije izuzimanja uzoraka pirotehničkih sredstava ovlaštena
ustanova koja izuzima uzorke, dužna je o mjestu i vremenu izuzimanja pismeno
obavijestiti Ministarstvo unutarnjih poslova najkasnije pet dana prije
izuzimanja.

*b) Postupak ispitivanja pirotehničkih sredstava*

Članak 23.

1) Ispitivanje pirotehničkog sredstva sastoji se od:

- ispitivanja sigurnosti pri rukovanju;

- mjerenja jačine zvuka prilikom eksplozije;

- mjerenja vremena kašnjenja aktiviranja pirotehničkog sredstva
(ako je potreban vremenski pomak paljenja);

- ispitivanje kemijskog sastava te vrsta i količina pojedinih
pirotehničkih smjesa;

- ocjene opasnosti od djelovanja pirotehničkog sredstva;

- mjerenja visine dometa aktiviranog pirotehničkog sredstva;

- mjerenja veličine rasprsnutih dijelova pirotehničkog
proizvoda koji padaju na tlo;

- ispitivanja načina pakiranja i kvalitete jediničnog
pakiranja;

- ispitivanje zaštite od nenamjernog paljenja;

- pregleda tvorničke dokumentacije za izradu pirotehničkih
sredstava.

Članak 24.

1) Provjera sigurnosti pri rukovanju pirotehničkim sredstvom
obavlja se vizualnim pregledom smještaja upaljača koji mora biti
tako postavljen ili zaštićen da ne može doći do samozapaljenja
zbog trenja pri prijevozu i rukovanju.

2) Provjera aktiviranja pirotehničkog sredstva sastoji se od
paljenja najmanje 5 pirotehničkih proizvoda, pri čemu ne
smije doći do zatajenja paljenja ni na jednom od ispitanih uzoraka.

Članak 25.

1) Jačina zvuka prilikom eksplozije pirotehničkog sredstva
mjeri se na dva uzorka pirotehničkih sredstava tako da se aktivirano
pirotehničko sredstvo postavi na tlo, a jačina zvuka mjeri
se fonometrom na udaljenosti 8 m od mjesta aktiviranja na visini od jedan
m iznad tla pri čemu izmjerene vrijednosti ne smiju prelaziti vrijednosti
propisane ovim Pravilnikom.

Članak 26.

1) Mjerenje vremena kašnjenja aktiviranja pirotehničkog sredstva
obavlja se na 5 uzoraka pirotehničkih sredstava pomoću elektroničkog
sata, aktiviranog u trenutku zapaljenja inicijalne smjese ili fitilja te
zaustavljanjem prilikom aktiviranja (eksplozije ili polijetanja u zrak)
pirotehničkog sredstva pri čemu vrijeme kašnjenja kod svih
ispitanih uzoraka mora biti veće od najmanje dopuštenog vremena utvrđenog
ovim Pravilnikom.

2) Vrijeme kašnjenja iz stavka 1. ovoga članka mjeri se s točnošću
od 0,1 sekundu.

3) Inicijalna smjesa ili fitilj nakon što je aktivirana

(zapaljena) na 5 ispitanih uzoraka ne smije se ugasiti na vjetru jačine
70 km/sat.

Članak 27.

1) Ispitivanje kemijskog sastava pirotehničkih smjesa obavlja
se odgovarajućom kemijskom analizom.

2) Količina pirotehničkih smjesa u uzorku određuje
se nakon delaboracije vaganjem.

3) Rezultati ispitivanja iz stavka 1. i 2. ovoga članka moraju
ispunjavati uvjete propisane ovim Pravilnikom.

Članak 28.

1) Ocjena opasnosti od djelovanja pirotehničkog sredstva obavlja
se na dva aktivirana uzorka pirotehničkog sredstva te se iskustvenom
metodom ocjenjuju mogući negativni učinci pirotehničkog
sredstva na ljude i okoliš.

Članak 29.

1) Mjerenje visine dometa aktiviranog pirotehničkog sredstva
obavlja se na 5 aktiviranih uzoraka pirotehničkog sredstva, a rezultati
moraju ispunjavati uvjete propisane člankom 3. ovog Pravilnika.

Članak 30.

1) Ispitivanje načina pakiranja i kvalitete jediničnog
pakiranja pirotehničkog sredstva obavlja se tako da se kontrolira
otpornost u transportu i to dvosatnim tresenjem (jedan podizaj u sekundi)
jednog jedi-ničnog pakiranja pirotehničkog sedstva na kojem
za vrijeme testiranja ne smije doći do bitne promjene funkcije pirotehničkog
sredstva (aktiviranja ili uništenja);

2) Osim kontrole iz stavka 1. ovoga članka, jedi-nično
pakiranje kontrolira se glede sigurnosti od namjernog zapaljenja pirotehničkog
sredstva tako da se pirotehničko sredstvo izloži plamenu šibice
na osiguranom mjestu u trajanju gorenja jedne šibice, pritiskanjem žareće
cigarete na osiguranom mjestu jediničnog pakiranja u trajanju tri
minute te padu 10 kg teškog utega s visine od jedan m na jedinično
pakiranje pirotehničkog sredstva.

3) Za vrijeme ispitivanja iz stavka 2. ovoga članka ne smije
doći do zapaljenja pirotehničkih sredstava u jediničnom
pakiranju.

Članak 31.

1) Ovlaštena ustanova obavlja pregled tehničke dokumentacije
za izradu pirotehničkog sredstva i uspoređuje projektirane veličine
s rezultatima dobivenih ispitivanjima.

2) Ako postoje razlike između projektiranih veličina i rezultata
dobivenih ispitivanjima proizvođač, odnosno uvoznik dužan je
uskladiti razlike tako da promijeni tehničku dokumentaciju.

*c) Posebna ispitivanja pirotehničkih proizvoda*

Članak 32.

1) Ispitivanje pirotehničkih smjesa ugrađenih u pirotehničko
sredstvo obuhvaća kontrolu sigurnosti od samozapaljenja u otvorenoj
ili zatvorenoj epruveti kroz 48-satno zagrijavanje na temperaturi od 750C
pri čemu ne smije doći do zapaljenja.

Članak 33.

1) Posebno ispitivanje pirotehničkog sredstva razreda I. obuhvaća:

1. Vaganje zajedničke mase pirotehničke smjese dobivene
delaboriranjem pirotehničkog sredstva;

2. Vaganje pucajuće smjese nakon delaboracije i određivanje
sadržaja dušika u nitrocelulozi prema standardnoj metodi koja mora zadovoljiti
uvjete propisane ovim Pravilnikom;

3. Vaganje mase kloratne i perkloratne smjese nakon delaboracije koja
mora zadovoljiti uvjete propisane člankom 5. ovog Pravilnika.

Članak 34.

1) Posebno ispitivanje pirotehničkih proizvoda razreda II. obuhvaća:

1. Vaganje zajedničke mase pirotehničke smjese dobivene
delaboriranjem pirotehničkog sredstva;

2. Mjerenje debljina stijenke petarde nakon delaboracije (kad se ispituje
petarda);

3. Pregled rasprsnutih dijelova pirotehničkog proizvoda u krugu
od 8 metara i njihova klasifikacija prema opasnosti.

Članak 35.

1) Posebno ispitivanje pirotehničkih proizvoda razreda III. obuhvaća:

1. Vaganje zajedničke mase pirotehničke smjese dobivene
delaboriranjem pirotehničkog sredstva;

2. Pregled rasprsnutih dijelova pirotehničkog proizvoda u krugu
od 8 metara i njihova klasifikacija prema opasnosti.

Članak 36.

1) Rezultati dobiveni ispitivanjima ne smiju odstupati od uvjeta propisanih
ovim Pravilnikom.

2) Iznimno, za proizvedenu seriju ili uvezenu količinu može se
dati pozitivno mišljenje, ako rezultati ispitivanja na jednom ispitanom
uzorku odstupaju od uvjeta propisanih ovim Pravilnikom ali ne za više od
+5%.

3) Iznimno, uz suglasnost Ministarstva unutarnjih poslova, kad dobiveni
rezultati kod jednog uzorka odstupaju više od dopuštenih u stavku 2. ovoga
članka, mogu se za ispitivanje ponovno izuzeti nove količine
uzoraka iz uvezene količine ili iz proizvedene serije istog proizvoda.

4) U slučaju iz stavka 3. ovoga članka ispitivanje se
ponavlja smao za one karakteristike pirotehničkog sredstva koje
nisu zadovoljile prvo ispitivanje, a svi izuzeti uzorci moraju u potpunosti
zadovoljiti ispitivanje.

Članak 37.

1) Ovlaštena ustanova prilikom ispitivanja dužna je voditi zapisnik
o ispitivanju koji minimalno sadrži:

- tvornički naziv, vrstu i oznaku pirotehničkog sredstva;

- datum i godinu proizvodnje pirotehničkog sredstva;

- podatke o količini ispitanih pirotehničkih sredstava;

- datum ispitivanja;

- ime i prezime i struku osobe koja je obavila ispitivanje;

- rezultate koji su dobiveni tijekom ispitivanja za svaki proizvod posebno;

- naziv i oznaku tehničke dokumentacije pirotehničkog
sredstva;

- meteorološke uvjete prilikom ispitivanja (temperatura, vlaga, tlak
i sl.);

- mjeriteljske uvjete ispitivanja (vrste mjernih instrumenata i uređaja
s podacima o umjeravanju i sl.);

- naziv propisa, normi i radnih postupaka po kojima je ispitivanje obavljeno.

2) Zapisnik o ispitivanju iz stavka 1. ovoga članka potpisuje
osoba koja je ispitivanje obavila i odgovorna osoba u ovlaštenoj ustanovi.

Članak 38.

1) Nakon ispitivanja pirotehničkog sredstva ovlaštena ustanova
sastavlja izvješće o ispitivanju koje sadrži podatke o:

- pirotehničkom sredstvu koje se ispitivalo (tvornički
naziv i tvornički ili kataloški broj, vrsta i tip, godina proizvodnje,
način uporabe, namjena i sl.);

- proizvođaču i/ili uvozniku, naziv i sjedište;

- izuzimanju uzoraka (broj i datum zapisnika o izuzimanju uzoraka);

- propisima po kojima je obavljeno ispitivanje odnosno postupku ispitivanja;

- rezultatima ispitivanja;

- mjestu i datumu izdavanja izvješća o ispitivanju.

2) Izvješće o ispitivanju iz stavka 1. ovoga članka potpisuje
osoba koja je obavila ispitivanje i odgovorna osoba u ovlaštenoj ustanovi
i ovjerava pečatom.

Članak 39.

1) Ovlaštena ustanova nakon provedenog ispitivanja, na temelju dobivenih
rezultata, izdaje stručno mišljenje koje minimalno sadrži:

- naziv ovlaštene ustanove,

- zakonsku osnovu za izdavanje stručnog mišljenja i broj rješenja
kojim je ovlaštena od Ministarstva unutarnjih poslova za takva ispitivanja;

- ocjenu rezultata ispitivanja i ocjenu podudarnosti s projektiranim
veličinama;

- tvornički naziv, oznaku i tvornički (kataloški) broj

pirotehničkog sredstva;

- naziv propisa prema kojim je ispitivano pirotehničko sredstvo;

- razred u koji se ispitano pirotehničko sredstvo predlaže razvrstati;

- broj i godinu izdavanja;

- primjenu i eventualna ograničenja u uporabi pirotehničkih
sredstava;

- rok uporabe ispitanog pirotehničkog sredstva;

- sigurnosne mjere koje mora poduzeti korisnik pirotehničkog
srdstva pri uporabi;

- rok i uvjete važenja izdatog stručnog mišljenja.

2) Sastavni dio mišljenja iz stavka 1. ovoga članka čini
i izvješće o ispitivanju pirotehničkog proizvoda iz članka
39. ovoga Pravilnika.

3) Sva stručna mišljenja o ispitivanju pirotehničkih sredstava
ovlaštena ustanova dužna je dostaviti Ministarstvu unutarnjih poslova.

Članak 40.

1) Ovlaštena ustanova može izdati pozitivno mišljenje za pirotehničko
sredstvo, samo u slučaju kada se ispitivanjem utvrdi da pirotehničko
sredstvo udovoljava propisima i normama, sukladno zakonu.

IV. NADZOR KVALITETE PIROTEHNIČKIH SREDSTAVA

Članak 41.

1) Nadzor kvalitete ispitanih i odobrenih pirotehničkih sredstava
obavlja se najmanje jednom godišnje, a iznimno jednom u dvije godine.

2) U rješenju o odobrenju za stavljanje u promet pirotehničko
sredstvo utvrdit će se rok u kojem će se obaviti nadzor kvalitete.

3) Nadzor kvalitete pirotehničkog sredstva obavlja ovlaštena
ustanova na zahtjev Ministarstva unutarnjih poslova ili proizvođača
odnosno uvoznika.

4) Troškove nadzora kvalitete pirotehničkog sredstva snosi proizvođač,
odnosno uvoznik.

5) O obavljenom nadzoru kvalitete pirotehničkog proizvoda vodi
se zapisnik čiji je sadržaj propisan člankom 38. ovoga Pravilnika.

Članak 42.

1) Nadzorom kvalitete utvrđuje se zadovoljava li odobreno pirotehničko
sredstvo uvjete glede:

- vremena kašnjenja aktiviranja pirotehničkog sredstva;

- ukupne količine i kemijskog sastava pirotehničke smjese;

- jačine zvuka prilikom eksplozije;

- razreda u koje je razvrstano.

2) Nadzor iz stavka 1. ovoga članka utvrđuje se ispitivanjem
na dva uzorka pirotehničkog sredstva, a svi ispitani uzorci moraju
zadovoljiti zahtjeve koji su određeni ovim Pravilnikom.

Članak 43.

1) Ovlaštena ustanova nakon provedenog nadzora kvalitete izdaje nalaz
koji minimalno mora sadržavati:

- tvornički naziv (tip) i tvornički (kataloški) broj

pirotehničkog sredstva;

- razred u koji je ispitano pirotehničko sredstvo razvrstano;

- vrijeme uporabe ispitanog pirotehničkog sredstva;

- sigurnosne mjere koje mora poduzeti korisnik pirotehničkog
sredstva pri uporabi;

- ocjenu rezultata ispitivanja te ocjenu podudarnosti s projektiranim
veličinama;

- zaključak zadovoljava li kvaliteta pirotehničkog sredstva
uvjete propisane ovim Pravilnikom.

2) Na temelju pozitivnog nalaza iz stavka 1. ovoga članka, Ministarstvo
unutarnjih poslova produžava valjanost rješenja o stavljanju u promet.

3) Na temelju negativnog nalaza iz stavka 1. ovoga članka, Ministarstvo
unutarnjih poslova izdaje rješenje o zabrani stavljanja u promet kontroliranog
pirotehničkog sredstva.

V. KAZNENE ODREDBE

Članak 44.

1) Novčanom kaznom u iznosu od 30.000 do 50.000 kn kaznit će
se za prekršaj;

- ovlaštena ustanova, ako se provjerom utvrdi da je izdala pozitivno
stručno mišljenje za pirotehničko sredstvo koje ne udovoljava
propisima i normama sukladno zakonu (članak 40.);

- proizvođač ili uvoznik ako ne obavi nadzor kvalitete pirotehničkog
sredstva u roku koji je određen rješenjem ili na zahtjev Ministarstva
unutarnjih poslova (članak 42.).

2) Za prekršaj iz stavka 1. prve alineje ovoga članka, učinjen
u povratu drugi put, stručnoj ustanovi uz novčanu kaznu izreći
će se i mjera zabrane ispitivanja eksplozivnih tvari u trajanju 6
mjeseci.

3) Za prekršaj iz stavka 1. prve alineje ovoga članka, učinjen
u povratu treći put, stručnoj ustanovi uz novčanu kaznu
izreći će se i mjera trajne zabrane obavljanja ispitivanja
eksplozivnih tvari.

VI. PRIJELAZNE I ZAVRŠNE ODREDBE

Članak 45.

1) Pirotehnička sredstva ispitana od strane ovlaštene ustanove
prije donošenja ovog Pravilnika, ne moraju se ponovno ispitati, ali se
mora obaviti nadzor kvalitete pirotehničkog sredstva u roku od godinu
dana od dana stupanja na snagu ovog Pravilnika.

Članak 46.

1) Ovaj Pravilnik stupa na snagu osmog dana od dana objave u "Narodnim
novinama".

Broj: 511-01-90-42930/1-1995.

Zagreb, 27. rujna 1995.

Ministar unutarnjih poslova

**Ivan Jarnjak,** v.r.

Pravilnik, NN 2/1996-47